b'\n_START_ARTICLE_\nSpoletas\n_START_SECTION_\nIstorija\n_START_PARAGRAPH_\nSpoletas yra geografi\xc5\xa1kai patogioje vietoje: plataus sl\xc4\x97nio, apsupto kaln\xc5\xb3 prad\xc5\xbeioje. Tai buvo umbrams svarbus miestas, kur\xc4\xaf jie V a. aplink gyvenviet\xc4\x99 pastat\xc4\x97 sienas, kurios dalys i\xc5\xa1liko iki \xc5\xa1i\xc5\xb3 laik\xc5\xb3._NEWLINE_Spoletas yra rytin\xc4\x97je Via Flaminia kelio, kuris i\xc5\xa1si\xc5\xa1akodavo ties Narniu ir susijungdavo ties Forum Flaminii, netoli Folinjo, at\xc5\xa1akoje. Ponte Sanguinario, pastatytas I a. pr. m. e. i\xc5\xa1liko iki \xc5\xa1i\xc5\xb3 laik\xc5\xb3. Forumas yra po dabartine turgaus aik\xc5\xa1te._NEWLINE_Spoletas pirm\xc4\x85kar minimas kaip Spoletium, rom\xc4\x97n\xc5\xb3 kolonija, \xc4\xafkurta 241 m. pr. m. e. Pagal Ciceron\xc4\x85, jis vis dar buvo lotyn\xc5\xb3 kolonija 95 m. pr. m. e. Po Trasimen\xc4\x97s e\xc5\xbeero m\xc5\xab\xc5\xa1io 217 m. pr. m. e. Hanibalas u\xc5\xbepuol\xc4\x97 miest\xc4\x85, bet buvo atmu\xc5\xa1tas. Per Antr\xc4\x85j\xc4\xaf pun\xc5\xb3 kar\xc4\x85 Spoletas buvo svarbus Romos s\xc4\x85jungininkas. Miestas smarkiai nukent\xc4\x97jo per Marijaus ir Sulos pilietinius karus. \xc5\xa0iam nugal\xc4\x97jus Kras\xc4\x85 Spoletas buvo konfiskuotas 82 m. pr. m. e. Netrukus po to Spoletas tapo municipija._NEWLINE_Atrodo, kad imperijos laikais miestas v\xc4\x97l suklest\xc4\x97jo, bet minimas retai. Martialis u\xc5\xbesimena apie Spoleto vyn\xc4\x85. Emilianas, kuris jo kari\xc5\xb3 buvo paskelbtas imperatoriumi Mezijoje, \xc4\x8dia buvo nu\xc5\xbeudytas pakeliui \xc4\xaf Rom\xc4\x85 253\xc2\xa0m. po trij\xc5\xb3 m\xc4\x97nesi\xc5\xb3 valdymo. Konstantinas I (326\xc2\xa0m.) ir Julianas Apostatas (362\xc2\xa0m.) \xc4\x8dia i\xc5\xa1leido \xc4\xafsakymus. Spoletas yra vyskupyst\xc4\x97s centras nuo IV a. Pirmieji Spoleto kankiniai yra legendiniai, bet popie\xc5\xbeiaus Liberijaus lai\xc5\xa1ke vyskupui Cecilijanui 354\xc2\xa0m. ji pirm\xc4\x85kart pamin\xc4\x97ta. Spoletas buvo svarbi tvirtov\xc4\x97 per vandal\xc5\xb3 ir got\xc5\xb3 karus. Jo sienas nugriov\xc4\x97 Totila._NEWLINE_Valdant lombardams Spoletas tapo Spoleto kunigaik\xc5\xa1tyst\xc4\x97s sostine nuo 570\xc2\xa0m., o jos kunigaik\xc5\xa1\xc4\x8diai vald\xc4\x97 didel\xc4\x99 Centrin\xc4\x97s Italijos dal\xc4\xaf. 774\xc2\xa0m. miestas \xc5\xa0ventosios Romos imperijos dalimi. Kartu su kitais feodais Spolet\xc4\x85 testamentu popie\xc5\xbeiui Grigaliui VII paliko grafien\xc4\x97 Matilda Toskaniet\xc4\x97. Ta\xc4\x8diau kur\xc4\xaf laik\xc4\x85 miestas kovojo u\xc5\xbe nepriklausomyb\xc4\x99. 1155\xc2\xa0m. miest\xc4\x85 sugriov\xc4\x97 Frydrichas I Barbarosa. 1213\xc2\xa0m. miest\xc4\x85 u\xc5\xbe\xc4\x97m\xc4\x97 popie\xc5\xbeius Grigalius IX. Kai popie\xc5\xbeiai rezidavo Avinjone, d\xc4\x97l miesto kovojo gvelfai ir gibelinai, kol 1354\xc2\xa0m. kardinolas Albornoz j\xc4\xaf u\xc5\xbe\xc4\x97m\xc4\x97 popie\xc5\xbeiaus vardu._NEWLINE_Napoleonui u\xc5\xbe\xc4\x97mus \xc5\xa0iaur\xc4\x97s Italij\xc4\x85, 1809\xc2\xa0m. Spoletas tapo Trasim\xc3\xa8ne departamento sostine, bet po 5 met\xc5\xb3 buvo gr\xc4\x85\xc5\xbeintas popie\xc5\xbeiui. 1860\xc2\xa0m. miestas buvo prijungtas prie Italijos karalyst\xc4\x97s.'